Zdôvodnenie na zaradenie nového študijného odboru „4.1.40 Geoinformatika“ do sústavy študijných odborov v Slovenskej republike do skupiny 4. prírodné vedy a podskupiny 4.1. vedy o neživej prírode

1.	Zdôvodnenie potreby

Geoinformatika (anglicky Geographic Information Science, Geoinformatics) je interdisciplinárne orientovaný geografický odbor zameraný na štúdium spracovania geografických informácií pomocou geografického informačného systému (GIS). Problematika geografických informačných systémov sa dlhodobo skúma a vyučuje na viacerých vysokých školách na Slovensku, zatiaľ v rámci iných študijných odborov. Špecialisti na geoinformatiku sú preto nútení svoje záverečné práce obhajovať v iných študijných odboroch, čo pochopiteľne obmedzuje ďalší rozvoj disciplíny. Geoinformatika je vo svete riadne etablovaná vedná disciplína a študijný odbor. Na Slovensku je geoinformatika pod názvom Geoinformatika uvedená v číselníku vedných odborov  Smernice č. 27/2006-R o sústave odborov vedy a techniky a číselníku odborov vedy a techniky, kde je zaradená medzi Vedy o Zemi a enviromentálne vedy (aj zemské zdroje), pod kódom 010519 Geoinformatika. Špecialisti na GIS majú veľmi dobré možnosti uplatnenia v praxi, na Slovensku existuje množstvo verejných organizácií a firiem, ktoré potrebujú tento typ špecialistov, najmä pre svoje územne orientované informačné systémy. Zameranie týchto špecialistov bude na vývoj nových metód a nástrojov pre GIS a tiež na inovatívne riešenie priestorových problémov v krajine pomocou geografických informačných systémov.
Vzhľadom na potrebu vychovávať špecialistov v tomto vednom odbore preto navrhujeme zaradiť geoinformatiku do sústavy študijných odborov ako nový študijný odbor pre tretí stupeň štúdia, kde bude dopĺňať iné geografické študijné odbory na treťom stupni: 4.1.36 Fyzická geografia a geoekológia, 4.1.37 Humánna geografia, 4.1.38 Regionálna geografia a 4.1.39 Politická geografia. Tento tretí, doktorandský stupeň nadväzuje na spoločný základ na bakalárskom a magisterskom stupni 4.1.35 Geografia.

2.	Vymedzenie obsahu a predmetu študijného odboru

Hlavným predmetom záujmu geoinformatiky je spracovanie geografických (geopriestorových) informácií pomocou geopriestorových metód a technológií tak, aby bolo možné z nich získavať nové informácie a poznatky o stave a spôsobe fungovania objektov a javov krajinnej sféry. Geografické (geopriestorové) informácie sú priestorové informácie o krajinnej sfére Zeme. Ich najdôležitejšou vlastnosťou je polohový aspekt vyjadrený priestorovými súradnicami. Ďalšími vlastnosťami sú časová premenlivosť platnosti informácie a kvalitatívny alebo kvantitativny atribút, charakteristika opisujúca daný geografický objekt alebo jav.
Geopriestorové metódy na spracovanie geografických informácií sú zvyčajne implementované do softvérového produktu, ktorým je GIS v jeho rôznych softvérových podobách. Sú tam implementované nielen metódy špecifické pre geoinformatiku, ale aj iné metódy, či už geopriestorové z iných vedných disciplín alebo aj špeciálne informatické metódy. Geoinformatika tiež rieši organizačné aspekty nasadenia a používania GIS-u v praxi. Absolvent 3. stupňa študijného odboru Geoinformatika po osvojení si najnovších poznatkov teórie a metodológie z oblasti geoinformatiky ovláda metódy výskumu a vývoja geografických informačných systémov so zameraním na komplexné spracovanie geografických informácií pomocou GIS-u. Široká báza geografických poznatkov z oblasti fungovania krajinnej sféry mu umožňuje vytvárať nové geopriestorové metódy a nástroje GIS-u a vhodne ich aplikovať na riešenie priestorových problémov v krajine. Výsledky priestorových analýz a modelovania je schopný efektívne poskytovať cez najmodernejšie spôsoby vedeckej vizualizácie a kartografickej prezentácie.

3.	Na Slovensku neexistuje študijný odbor geoinformatika, hoci v zahraničí je tento odbor riadne etablovaný, a to na všetkých troch stupňoch štúdia.

Vo svete je geoinformatika riadne etablovaný študijný odbor, a to vo všetkých troch stupňoch štúdia. Medzi najvýznamnejšie univerzity poskytujúce tento typ štúdia je možné zaradiť tieto univerzity:

Veľká Británia – University College London, University of Leeds, The University of Edinburgh, University of Leicester, USA – University of Southern California, University of California, Santa Barbara, University of Arizona, Rakúsko – Universität Salzburg, Nemecko – Universität Bonn, Westfälische Wilhelms-Universität Münster

Geoinformatika sa aj v medzinárodnom kontexte stále rozvíja predovšetkým na geografických katedrách, na ktorých pôsobia najvýznamnejšie svetové osobnosti geoinformatiky - napr. prof. Michael F. Goodchild - University of California, Santa Barbara, prof. John P. Wilson  - University of South California alebo prof. Paul. A. Longley  - University College London, UK.

V Českej republike je možné študovať geoinformatiku v rámci českej sústavy študijných odborov a programov na magisterskom študijnom odbore Geoinformatika a bakalárskeho stupňa Geoinformatika a geografia na Univerzite Palackého v Olomouci, na všetkých troch stupňoch štúdia na Vysokej škole báňské-Technická univerzita Ostrava a na Přírodovědecké fakulte UK v Prahe v rámci študijného odboru Kartografie a geoinformatika.

4.	Doktorandské práce zamerané na oblasť geoinformatiky sa realizujú v rámci iných študijných odborov, predovšetkym geografických.

Doktorandské práce zamerané na oblasť geoinformatiky a jej aplikácie boli v poslednom období vedené predovšetkým na Prírodovedeckej fakulte UK v Bratislave a na Geografickom ústave SAV v Bratislave, najmä v rámci študijného odboru 4.1.36 Fyzická geografia a geoekológia a tiež na Prešovskej univerzite v Prešove, v rámci študijného odboru 4.1.38 Regionálna geografia. Vytvorenie samostatného študijného odboru Geoinformatika vytvorí možnosti nielen pre výchovu špecialistov na 3. stupni štúdia pre absolventov geografických študijných odborov nižšieho stupňa, ale aj pre špecialistov z iných príbuzných vedných disciplín. To podporí rozvoj tejto modernej, interdisciplinárnej vednej oblasti aj na Slovensku.